1Keu teupimpén kor. Meunurot lagu: Mirah pati nyang seungab kalu, di daerah nyang jiôh. Zabur Nabi Daud bak watée ureuëng Filistin jidrob gobnyan di Gat. 2Neugaséh kheueh bak ulôn, ya Allah, sabab ulôn nyoe ka jiprang, hana putôh-putôh ulôn nyoe jiteugom sabe lé musoh-musoh lôn. 3Sipanyang uroe nyoe jigilo-gilo sabe lé lawan-lawan lôn; jai that-that nyang meumusoh keu ulôn, ya Allah Nyang Mahamanyang. 4Bak watée ulôn teumakot, ulôn meuharab ubak Droeneueh. 5Ulôn pujoe Allah sabab peue nyang ka geupeujanji; ulôn peucaya ubak Gobnyan, teuma ulôn hana teumakot, manusia hana meudaya keu ulôn. 6Siuroe suntok musoh jipeukaru peukara ulôn, hana putôh-putôh jiuseuha keuneuk peuceulaka ulôn. 7Awaknyan meusapat diteumpat nyang teusöm, jikalon peue mantong nyang ulôn peubuet, dan jimita keuseumpatan keu jipeumaté ulôn. 8Peu kheueh na keuseulamatan keu buet jeuhet awaknyan? Neupeubinasa kheueh awaknyan watée Droeneueh teungoh beungéh, ya Allah! 9Droeneueh neu itong uroe-uroe peungeumbaraan lôn, dan neuteupeue padubna jeumeulah ié mata lôn; peu kheueh nyan hana neu itong? 10Bak uroe ulôn meulakée ubak Droeneueh, musoh teuma teupoh sampoe jisurot, sabab ulôn teupeue Allah geudong blah ulôn. 11Ulôn pujoe TUHAN Allah, sabab peue nyang Gobnyan peujanji. 12Ulôn peucaya ubak Gobnyan, teuma ulôn hana teumakot, manusia hana meudaya teuhadab ulôn. 13Ulôn kupeutrok janji ubak Droeneueh, ya Allah, dan lôn peuseumah keureubeuen syukoe ubak Droeneueh. 14Sabab Droeneueh neupeuseuliseh ulôn nibak mawöt, neujaga ulôn jeuet bék reubah. Nyang kheueh ulôn hase udeb lam lindongan Allah, dalam cahya nyang teupeutrang keu banmandum nyang udeb.
Zabur 56